Ефәк элдем читәнгә

Ефәк элдем читәнгә  — татар балалар уены. 

 Уйнау тәртибе 
Балалар кулга-кул тотынышып кара-каршы ике сафка тезелеп басалар. Беренче рәттәгеләр икенче сафтагыларның каршысына таба барып түбәндәгечә җырлыйлар:

 Ефәк элдем читәнгә,
 Җилфер-җилфер итәргә.
 Без килмәдек буш китәргә,
 Килдек алып китәргә.

Икенче сафтагы балалар үз урыннарында торган килеш кулларын җыр ритмына селкеп каршы җырлыйлар:

 Алын алырсыз микән,
 Гөлен алырсыз микән?
 Урталарга чыгып сайлап
 Кемне алырсыз икән?

Беренче сафтагылар болай җавап бирә:

 Алларын да алырбыз,
 Гөлләрен дә алырбыз.
 Күңелебезгә кем ошаса,
 Шуны сайлап алырбыз.

Шулай дип җырлаган арада беренчеләр икенче сафтагыларның берсен үз рәтләренә алалар да кире үз урыннарына чигенәләр. Аннан соң җырны икенче сафтагылар башлап, каршы яктан үзләренә бер баланы алып китә. Уен шул рәвешле дәвам итә.

 Чыганаклар 
 Татар балалар фольклоры./Төзүчесе Рәшит Ягъфәров. — Казан: «Раннур»  нәшрияты, 1999.

Төркем:Җырлы-биюле уеннар
Төркем:Татар уеннары